
ОПРЕДЕЛЕНИЕ
№ 6
София, 27.12.2006 година

Върховният административен съд на Република България - 5-членен състав, в закрито заседание в състав:

ПРЕДСЕДАТЕЛ: АНДРЕЙ ИКОНОМОВ
ЧЛЕНОВЕ: ЖАНЕТА ПЕТРОВА
ЗАХАРИНКА ТОДОРОВА
ТАНЯ РАДКОВА
ТАНЯ ВАЧЕВА


при секретар и с участието
на прокурора изслуша докладваното
от съдията ТАНЯ ВАЧЕВА 
тълк.дело № 7/2006 година.

Данчо Цветанов Стоянов от с. Ребърково, община Мездра е сезирал Върховния административен съд с искане за произнасяне на общото събрание на съдиите от този съд с тълкувателно постановление относно действието на разпоредбите на чл. 8 от Инструкция № І-85/1999 г. и на раздел ІІІ от Инструкция № І-37/2001 г., издадени от министъра на вътрешните работи. Изложени са твърдения, че тези разпоредби са в противоречие с чл. 5, ал. 4 от Конституцията на Република България във връзка с прякото действие на Европейската конвенция за защита правата на човека и основните свободи. В тази връзка са развити неговите съображения, че като служител в системата на Министерството на вътрешните работи няма правна защита срещу оценката за неговия личен и професионален морал, лоялност и пригодност към службата в МВР, правени от специализирания Институт по психология към Министерството на вътрешните работи. Въпросите, които са поставени на разглеждане, са: 1/ обществените отношения, касаещи уволненията на служители от МВР поддават ли се на трайна и пълна регламентация; 2/компетентен ли е министърът на вътрешните работи да издава инструкция, чрез която да регулира обществени отношения от компетентността на Народното събраните; 3/ допустимо ли е с подзаконов нормативен акт да се установява различен процесуален ред от този, регламентиран в Закона за административното производство, Административнопроцесуалния кодекс и Закона за Министерството на вътрешните работи; 4/ може ли чрез подзаконов нормативен акт на министъра на вътрешните работи да се преследва непозволена цел и по заобикалящ установените в дисциплинарното и наказателното производство правила; 5/ допустимо ли е даването на обратна сила на процесуални правни норми; 6/ какви са подзаконовите правни норми от Инструкция № І-37/2001 г. относно действителността им, които противоречат на правни норми с по-висока юридическа сила, създадени преди тях; 7/ какви са подзаконовите правни норми относно действителността им, чрез които се нарушават конституционно закрепени права на гражданите.
За да се произнесе по допустимостта на искането, Върховният административен съд в настоящия петчленен състав, съобрази следното:
Конституционно установена функция на Върховния административен съд е да осъществява върховен административен надзор за точното и еднакво прилагане на законите в административното правораздаване. Тълкувателните актове не са правосъдни актове и с тях не се разрешават спорове за съществуването на конкретни субективни права, а са средство за осъществяване на точното и еднакво прилагане на закона от съдилищата. Процесуалната предпоставка е наличието на спор по тълкуването и прилагането на закона. С разпоредбата на чл. 261 от Административнопроцесуалния кодекс /АПК/ е предвидена възможност съдът да се произнася с тълкувателни решения и тълкувателни постановления, като този текст сочи изчерпателно правните субекти, които имат право на производство за издаване на тълкувателните актове.
Молителят е отправил искане за произнасяне по чл. 261 от АПК, като по същество оспорва текстове от инструкции на министъра на вътрешните работи. Съгласно чл. 7, ал. 3 от Закона за нормативните актове, с инструкция висшестоящият орган дава указания до подчинените нему органи относно прилагане на нормативен акт, който той е издал или чието изпълнение трябва да обезпечи. Видно от текста на разпоредбата, инструкцията е акт от най-ниска степен, няма самостоятелно значение, а служи като помощно средство за прилагане на нормативния акт. Мястото, което законодателят е определил на инструкцията като част от системата на нормативните актове в ЗНА, определя и редът за оспорването й – обжалване на подзаконови нормативни актове по реда, предвиден в ЗВАС, а не по реда за произнасяне с тълкувателни решения или постановления.
От така зададените искания е видно, че молителят търси отговор на принципни въпроси за действието на нормативни актове по степен и по време, както и за правната сила на нормативните актове и тези искания е недопустимо да бъдат разглеждани в това производство. Молителят има правна инициатива за издаване на тълкувателни постановления само при условията на чл. 261, ал. 2 от АПК, каквито в случая не са налице, а така поставените въпроси не могат да бъдат предмет на разглеждане от общото събраните на съдиите от съответната колегия на ВАС. Поставените въпроси не са спорни въпроси по тълкуването и прилагането на закона, нито са възникнали при противоречива или неправилна съдебна практика по прилагането им в административното правосъдие.
Предвид изложеното искането за произнасяне с тълкувателно постановление по така поставените въпроси и лице без правна инициатива за това, следва да бъде отклонено като недопустимо. 
Воден от горното и на основание чл. 264, ал. 3 от Административнопроцесуалния кодекс, Върховният административен съд в петчленен състав

О П Р Е Д Е Л И :

ОТКЛОНЯВА искането на Данчо Цветанов Стоянов от с. Ребърково, община Мездра за произнасяне от общото събрание на съдиите от Върховния административен съд с тълкувателно постановление по така поставените въпроси: 1/ обществените отношения, касаещи уволненията на служители от МВР поддават ли се на трайна и пълна регламентация; 2/компетентен ли е министърът на вътрешните работи да издава инструкция, чрез която да регулира обществени отношения от компетентността на Народното събраните; 3/ допустимо ли е с подзаконов нормативен акт да се установява различен процесуален ред от този, регламентиран в Закона за административното производство, Административнопроцесуалния кодекс и Закона за Министерството на вътрешните работи; 4/ може ли чрез подзаконов нормативен акт на министъра на вътрешните работи да се преследва непозволена цел и по заобикалящ установените в дисциплинарното и наказателното производство правила; 5/ допустимо ли е даването на обратна сила на процесуални правни норми; 6/ какви са подзаконовите правни норми от Инструкция № І-37/2001 г. относно действителността им, които противоречат на правни норми с по-висока юридическа сила, създадени преди тях; 7/ какви са подзаконовите правни норми относно действителността им, чрез които се нарушават конституционно закрепени права на гражданите.
ПРЕКРАТЯВА производството по т.д. № 7/2006 г. по описа на Върховния административен съд.
Определението не подлежи на обжалване.


Вярно с оригинала, ПРЕДСЕДАТЕЛ: /п/ Андрей Икономов
секретар:
ЧЛЕНОВЕ: /п/ Жанета Петрова
/п/ Захаринка Тодорова
/п/ Таня Радкова
/п/ Таня Вачева
